137/2020. (XII. 2.) OBT határozat
az új Etikai Kódex bírák általi véleményezéséről
Az Országos Bírói Tanács a bírák új Etikai Kódexének tervezetét elfogadja és közzéteszi a saját honlapján, valamint annak bírósági intraneten történő közzétételére kéri fel az Országos Bírósági Hivatal elnökét.
1. Az Országos Bírói Tanács felkéri Magyarország bíráit, hogy az esetleges véleményeiket az ujetikaikodex@birosag.hubirosag.hu~ e-mail címre 2021. március 1. napjáig közvetlenül küldjék meg.
2. Az Etikai Kódex tervezett szövege a következő:
Etikai Kódex
Preambulum
Magyarországon a bírói hatalom független, feddhetetlen bírákból álló, átlátható bírósági rendszer útján tölti be alkotmányos szerepét.
A bírói hivatás a bírákkal szemben a társadalomban általánosan elfogadott etikai normákhoz képest szigorúbb követelményeket támaszt.
Az Etikai Kódex célja, hogy a bírósági szervezet iránti közbizalom erősítése érdekében iránymutatásként meghatározza a bírák által követendő etikai normákat, a bírói hivatás etikai követelményeit, támogatást nyújtson az etikai kockázatot rejtő magatartások elkerüléséhez és védelmezze a hivatásukhoz méltó magatartást tanúsító bírákat.
Az Etikai Kódex hatálya a Magyarországon kinevezett bírákra terjed ki.
1. Cikk
Függetlenség és pártatlanság
(1) A bíró az ítélkező tevékenysége során mindenféle befolyástól, nyomástól, fenyegetéstől és egyéb beavatkozástól mentesen jár el, érvényesítve a felekkel való egyenlő bánásmód elvét. Munkája során a látszatát is kerüli annak, hogy bárkinek kedvez, eljárása és döntése pártos vagy előítéleten alapul. Az ügyek eldöntésében - az anyagi és eljárásjogi szabályok keretei között, összhangban a saját lelkiismeretével - szabadságot élvez, döntéseit függetlenül hozza meg.
(2) A bíró a törvényhozó és végrehajtó hatalomhoz fűződő szükségtelen kapcsolatoktól és befolyásoktól tartózkodik, és ennek mindenki számára nyilvánvalónak kell lennie.
2. Cikk
Összeférhetetlenség
(1) A bíró politikai tevékenységet nem folytat, különösen nem vesz részt pártpolitikai gyűléseken és rendezvényeken, nyilvánosság előtt tartózkodik a politikai megnyilvánulásoktól.
(2) A bíró csak olyan díjat, plakettet, oklevelet vagy más hasonló kitüntetést vesz át, amely - figyelemmel az elismerést adó személyre vagy szervezetre, valamint az adományozott díjra - nem sérti a bírói hivatás tekintélyét, annak méltóságát, valamint a bíró független, pártatlan és befolyásolásmentes működésének látszatát.
(3) A bíró haladéktalanul bejelenti a munkáltatói jogkör gyakorlójának, amennyiben hozzátartozói viszonyba kerül más bíróval vagy valamely társ- hivatásrend képviselőjével, tagjával.
3. Cikk
Méltóság és egyenlőség
(1) A bíró hivatásának gyakorlása során és a magánéletében is úgy viselkedik, hogy abban más személy ne találhasson kifogást.
(2) A bíró viselkedésében és megjelenésében is távol tartja magát a szélsőségektől, kerüli a hivalkodást, megjelenése mindenkor alkalomhoz illő. Nyilvánosság előtt tartózkodik minden olyan helyzettől, amely méltatlan a bírói hivatásához.
(3) A bíró magánéleti kapcsolatait, valamint szabadidejének eltöltését úgy alakítja, hogy az a hivatásának méltóságát, pártatlanságát, illetve annak látszatát se veszélyeztesse. Magánéleti nehézségeinek higgadt, körültekintő és tisztességes rendezésére törekszik.
4. Cikk
Nyilvánosság, közösségi média
(1) A bírót, mint bármely más állampolgárt megilleti a véleménynyilvánítás, a lelkiismeret, a gyülekezés és egyesülés szabadsága, de e jogokkal csak úgy él, hogy azzal megőrizze a bírói hivatás tekintélyét és méltóságát, a bíróságok pártatlan és független működésébe vetett közbizalmat.
(2) A bíró a joggal, jogrendszerrel, a bíróságok igazgatásával és hasonló témákkal kapcsolatban véleményt nyilváníthat, publikálhat, előadást tarthat, oktathat és más hasonló tevékenységet szabadon végezhet.
(3) A bíró a világhálót kellő körültekintéssel használja. Kizárólag olyan információt, hang- és képfelvételt oszt meg vagy minősít, amely nem csorbítja a bírói hivatás tekintélyét és méltóságát, valamint a bíróságok pártatlan és független működésébe vetett közbizalmat.
5. Cikk
Gondosság
(1) A bíró a részére kiosztott ügy célirányos és észszerű határidőn belüli lezárására törekszik, a munkáját felkészülten, szorgalmasan, kellő szakmai elkötelezettséggel végzi.
(2) A bíró gondot fordít a bíróság eszközeinek és erőforrásainak a rendeltetésszerű és gazdaságos felhasználására.
(3) A bíró munkájában és magánéletében óvja környezetét és arra törekszik, hogy ne veszélyeztesse a jövő nemzedékeinek szükségleteit.
6. Cikk
Szakértelem
(1) A bíró törekszik arra, hogy szakmai tevékenységét más hivatali tevékenysége szükségtelenül ne szorítsa háttérbe.
(2) A bíró törekszik arra, hogy szinten tartsa és fejlessze a bírói feladatok megfelelő ellátásához kapcsolódó tudását, képességeit és személyes készségeit, és e célból bírói irányítás alatt szervezett képzési és egyéb lehetőségeket vegyen igénybe.
7. Cikk
Tisztesség
(1) A bíró tisztségét nem használja fel személyes előnyök szerzésére. Jogai érvényesítése és kötelezettségei teljesítése során a tisztességes és jóhiszemű joggyakorlás követelményének minden körülmények között eleget tesz.
(2) A bíró elkerüli a társ-hivatásrendek tagjaihoz, továbbá az eljárásokban résztvevőkhöz fűződő személyes viszonyában azokat a helyzeteket, amelyek a kivételezés, pártosság gyanúját vagy látszatát kelthetik.
(3) A bíró jogszabályi felhatalmazás hiányában nem szolgáltat és nem kér bizalmas adatokat. Távol tartja magát minden olyan meg nem engedett megnyilvánulástól, amely az ügyek lefolyását vagy eredményét befolyásolhatná.
(4) A bíró a vele szemben megállapított jogerős vagy előzetesen végrehajthatóvá nyilvánított kötelezettségének önként, határidőn belül eleget tesz.
8. Cikk
Tisztelet, együttműködés
(1) A bíró előítélettől és diszkriminációtól mentesen tiszteletben tartja minden ember méltóságát és ugyanezt megköveteli munkatársaitól, és az eljárásban résztvevő személyektől, valamint azok képviselőitől is.
(2) A bíró hivatása gyakorlása során a hatóságok és társ-hivatásrendek tagjaival, valamint munkatársaival együttműködésre törekszik, kölcsönös tiszteleten alapuló udvarias magatartást tanúsít.
(3) A bíró az eljárásban résztvevőkkel szemben - a szükséges határozottság mellett - türelmes és udvarias, tartózkodik az indokolatlan megjegyzésektől és minősítésektől. Megköveteli, hogy az eljárásban résztvevők a bíróságnak és egymásnak megadják a kellő tiszteletet.
(4) A bíró eljárása során és a határozataiban tartózkodik más bíróság sértő kioktatásától, a bírói tekintély csorbításától. A más bíró által hozott döntéseket eltérő szakmai álláspontjának kifejtését meghaladóan nem bírálja. Ezeket azonban a tudományos, oktatói vagy egyéb szakmai tevékenységének gyakorlásakor értékelheti, véleményezheti.
(5) A bíró nem használ a felek közti különbségtételt sugalló nyelvi eszközöket, tartózkodik a féllel való részrehajlást mutató vagy leereszkedő megnyilvánulásoktól, mozdulatoktól vagy gesztusoktól.
9. Cikk
Bírósági vezetők
(1) A bírósági vezető a feladatát a munkatársaitól elvárt etikai követelményeknek megfelelően, példamutatóan látja el. Tartózkodik a beosztottai emberi méltóságát sértő magatartástól, kijelentéstől, cselekedettől.
(2) A bírósági vezető igazgatási tevékenysége során a munkatársaival igazságos, következetes és méltányos. Vezetői feladatainak ellátása során egyenlő mércét alkalmaz minden beosztottjával szemben.
(3) A bírósági vezető tiszteletben tartja munkatársai önérzetét, szakmai önállóságát, ügyel arra, hogy a bírótársai hivatásukhoz méltó magatartást tanúsítsanak, és megtesz minden szükséges intézkedést annak érdekében, hogy az etikai szabályokat a vezetése alatt állók betartsák.
(4) A bírósági vezető tartózkodik attól, hogy a saját véleményét a szervezeti egységébe tartozó bírók véleményeként jelenítse meg, képviseleti jogával egyéb módon sem él vissza.
(5) A bírósági vezető a szolgálati bírósági eljárással érintett ügyekben az eljárás befejezéséig tartózkodik az ezzel kapcsolatos véleménynyilvánítástól, fokozottan ügyel az eljárással érintett személyiségi jogainak megóvására.
(6) A bírósági vezető tartózkodik a bírói önigazgatási és érdekképviseleti szerv nyilvános minősítésétől, a bírói önigazgatási és érdekképviseleti szerveket támogatja, működésük és jogaik gyakorlásának akadálytalanságát biztosítja.
(7) A bírósági vezető tartózkodik minden olyan magatartástól, amellyel bírói önigazgatási vagy érdekképviseleti szerv tagját - ilyen szervben fennálló tagsága vagy a szerv érdekében kifejtett tevékenysége miatt - hátrányosan megkülönböztetné, tevékenységét akadályozná vagy lehetetlenné tenné, tagjait lemondásra vagy kilépésre ösztönözné.
(8) Az a bírósági vezető, aki az ügyelosztásban részt vesz, ezen tevékenysége során biztosítja, hogy a bíró tényleges terhelése a tárgyalási kötelezettség mértékéhez igazodjon, ügyel arra, hogy a kezdő kollégát fokozatosan terhelje.
(9) A bírósági vezetőkre vonatkozó etikai szabályok vonatkoznak az igazgatási feladatokkal megbízott bírákra is.